南方有鸟焉, 名曰蒙鸠, 以羽为巢, 而编之以发, 系之苇苕, 风至苕折, 卵破子死。 巢非不完也, 所系者然也。 西方有木焉, 名曰射干, 茎长四寸, 生于高山之上, 而临百仞之渊, 木茎非能长也, 所立者然也。 蓬生麻中, 不扶而直; 白沙在涅, 与之俱黑。 兰槐之根是为芷, 其渐之滫, 君子不近, 庶人不服。 其质非不美也, 所渐者然也。 故君子居必择乡, 游必就士, 所以防邪辟而近中正也。物类之起, 必有所始。 荣辱之来, 必象其德。 肉腐出虫, 鱼枯生蠹。 怠慢忘身, 祸灾乃作。 强自取柱, 柔自取束。 邪秽在身, 怨之所构。 施薪若一, 火就燥也, 平地若一, 水就湿也。 草木畴生, 禽兽群焉, 物各从其类也。 是故质的张, 而弓矢至焉; 林木茂, 而斧斤至焉; 树成荫, 而众鸟息焉。 醯酸, 而蚋聚焉。 故言有招祸也, 行有招辱也, 君子慎其所立乎!(此段教材无)
积土成山, 风雨兴焉; 积水成渊, 蛟龙生焉; 积善成德, 而神明自得, 圣心备焉。 故不积跬步, 无以至千里; 不积小流, 无以成江海。 骐骥一跃, 不能十步; 驽马十驾, 功在不舍。 锲而舍之, 朽木不折; 锲而不舍, 金石可镂。 蚓无爪牙之利, 筋骨之强, 上食埃土, 下饮黄泉, 用心一也。 蟹六跪而二螯, 非蛇鳝之穴无可寄托者, 用心躁也。